钦定古今图书集成/明伦汇编/氏族典/第112卷 > 崔敦礼
## 钦定古今图书集成/明伦汇编/氏族典/第112卷 > 崔敦礼

按《唐书崔敦礼传》，“敦礼字安上，祖仲方，在隋为礼部
尚书。其先博陵著姓，魏末徙为雍州咸阳人。敦礼涉
书传，以节义自将。武德中，官通事舍人，善辞令，进止
观者皆竦。尝持节幽州，召庐江王瑗，瑗已举兵执之。
胁问朝廷事，敦礼不为屈。太宗壮之。还除左卫郎将，
擢中书舍人，四迁兵部侍郎，出为灵州都督。召还，拜”
兵部尚书。永徽四年，拜侍中，监修国史，累封固安县
公，进中书令，兼检校太子詹事。以久疾，自言不任事，
奉两宫，更拜太子少师同中书门下三品。弟馀庆，时
为定襄都督府司马，召使侍疾。卒，年六十一，赠开府
仪同三司、并州大都督，谥曰昭。